SISB กำไรไตรมาส 4 นิวไฮ 68.08 ลบ. ตั้งเป้าปี 64 นักเรียนเพิ่ม 150-200 คน
 SISB กำไรไตรมาส 4 นิวไฮ 68.08 ลบ. ตั้งเป้าปี 64 นักเรียนเพิ่ม 150-200 คน เล็งเปิดสาขาธนบุรี Phase II ส.ค.นี้ รองรับนักเรียนได้เพิ่มอีก 600 คน
SISB กำไรไตรมาส 4 นิวไฮ 68.08 ลบ. ตั้งเป้าปี 64 นักเรียนเพิ่ม 150-200 คน เล็งเปิดสาขาธนบุรี Phase II ส.ค.นี้ รองรับนักเรียนได้เพิ่มอีก 600 คน
1 มี.ค. 2564

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า  ผลการดำเนินงานของกลุ่มบริษัทฯในปี 2563 ได้รับผลกระทบจากสถานการณ์การแพร่ระบาดไวรัสโควิด-19 ทำให้ รายได้รวมลดลง 4.67% อยู่ที่ 1,076.52 ล้านบาท และกำไรสุทธิ (ก่อนรายการพิเศษ) ลดลง  13.12% อยู่ที่ 191.90 ล้านบาท
อย่างไรก็ตาม ในส่วนของผลการดำเนินงานในไตรมาส 4/63 เริ่มกลับมาเป็นปกติ โดยรายได้รวมอยู่ที่ 295.18 ล้านบาท และกำไรสุทธิกลับมาทำนิวไฮที่ 68.08 ล้านบาท แม้กลุ่มบริษัทฯ ยังไม่มีการปรับขึ้นค่าเทอมในช่วงเดือนสิงหาคม 2563 จากผลกระทบการแพร่ระบาดโควิด-19 โดยกำไรสุทธิในไตรมาส 4/63 เพิ่มขึ้น 137% จากไตรมาส 3/63 และเพิ่มขึ้น 3.18% เทียบไตรมาส 4/62
นอกจากนี้ ที่ประชุมคณะกรรมการบริษัทฯยังมีมติจ่ายปันผลเป็นเงินสด จากงวดผลการดำเนินงานในปี 2563 ในอัตรา 0.076 บาท/หุ้น ขึ้นเครื่องหมาย XD วันที่ 10 มีนาคม 2564
สำหรับแนวโน้มผลการดำเนินงานในปี 2564 คาดว่าจะฟื้นตัวได้ หลังจากสถานการณ์การแพร่ระบาดไวรัสโควิด-19 เริ่มคลี่คลาย ทำให้กลุ่มบริษัทฯเริ่มกลับมาเปิดการเรียนการสอนตามปกติในวันที่ 1 กุมภาพันธ์ 2564 ที่ผ่านมา ตามประกาศของกระทรวงศึกษาธิการที่อนุญาตให้เปิดเรียนปกติ ซึ่งจะช่วยผลักดันรายได้และกำไรในปีนี้ฟื้นตัวโดยวางเป้าหมายมีจำนวนนักเรียนเพิ่มขึ้นประมาณ 150-200 คน (สิ้นสุดไตรมาส 4/2563  มีจำนวนนักเรียนทั้งสิ้น 2,638 คน)
 “กลุ่มบริษัทฯมั่นใจว่าหลังจากสถานการณ์การแพร่ระบาดของเชื้อไวรัสโควิด-19 คลี่คลาย และเศรษฐกิจเริ่มกลับเข้าสู่ภาวะปกติ จะช่วยผลักดันให้ผู้ปกครองเข้ามาติดต่อ เพื่อส่งลูกเข้าเรียนในโรงเรียนของ SISB เพิ่มมากขึ้น”  
สำหรับความคืบหน้าในการขยายกิจการ “โรงเรียนนานาชาติสิงคโปร์ธนบุรี” Phase II คาดว่าจะแล้วเสร็จและสามารถเปิดรับนักเรียนเพิ่มได้ในช่วงเดือนสิงหาคม 2564  ซึ่งจะเพิ่มความสามารถในการรองรับนักเรียนเต็มที่เพิ่มขึ้นอีก 600 คน และจะส่งผลให้ภาพรวมกลุ่มบริษัทฯ สามารถรองรับนักเรียนได้กว่า 4,500 คน
ส่วนโรงเรียน SISB ในจังหวัดนนทบุรี ขณะนี้อยู่ระหว่างการออกแบบ เตรียมการก่อสร้างโรงเรียนเพิ่มในที่ดิน 14.8 ไร่ โดยคาดว่าจะสามารถก่อสร้างได้ภายในกลางปีนี้